介亭
作者：孫覺
朝代：宋

paragraphs: 真人昔未起，奔鹿駭四方。
連延天目山，兩乳百里長。
有地跨江海，無種生侯王。
中宵燎穹旻，列石表壇場。
朱旗大梁野，英氣吞八荒。
寥寥百年後，故物亦已亡。
所餘彼巉巖，峰巔屹相望。
主人承明老，星斗工文章。
築亭紫霄上，坐客蒼株旁。
攀雲弄明月，曉星生扶桑。
禹山隔波濤，簡書永埋藏。
願逢希夷使，水土還故常。